<classify> TANZANIA imeweka lengo la kupunguza wagonjwa wa kisukari nchini kwa asilimia 28 ifi kapo mwaka 2025 kwa kuweka mikakati mbalimbali ya kujikinga na magonjwa hayo yasiyoambukiza.Hayo yalibainishwa na Waziri wa Afya, Maendeleo ya Jamii, Jinsia,Wazee na Watoto, Ummy Mwalimu pichani katika tamko la wizara hiyo kuadhimisha ya siku ya Kisukari inayoadhimishwa Novemba 14 kila mwaka.Alisema mikakati yao ni kushirikiana na Chama cha Wagonjwa wa Kisukari TDA kuanzisha kliniki za kisukari 148 za Kanda, Mikoa na Halmashauri nchini ili wagonjwa wa kisukari wapime na kupata dawa.Lakini kutokana na matibabu hayo kuwa ya gharama kubwa imesababisha kutopatikana kwa wananchi wengi hasa vijijini hivyo serikali itaendelea kuhakikisha matibabu hayo yanapatikana bila vikwanzo.Maadhimisho ya mwaka huu yana kauli mbiu Tuchukue hatua ili kuepuka vifo vya mapema na ulemavu. Waziri alisema kwa sasa watoto na vijana chini ya miaka 22 walio na kisukari wanapata matibabu bure.Alisema katika maadhimisho hayo wanahamasisha jamii kudhibiti ugonjwa huo na kuwaasa wananchi kupima afya kwa kuwa ugonjwa huo unaweza usioneshe dalili mapema hivyo ni vema kupima mara kwa mara kujua hali yake ya kiafya na waliojitambua kutumia huduma ipasavyo ili waweze kupona haraka.Alisema katika utafiti uliofanywa mwaka 2012 katika wilaya 50 ulionesha asilimia 9.1 ya Watanzania wenye miaka 25 hadi 64 walikuwa na ugonjwa, hiyo ikimaanisha kila watu 11 mmoja ana Kisukari.Maadhimisho hayo duniani yanafanywa kwa kauli mbiu Familia na Kisukari kwa lengo la kuelimisha, kuhamasisha jamii juu ya ugonjwa huo katika ngazi ya familia na athari zake. Alisema Shirika la Afya Duniani WHO linakadiria kuwa idadi ya watu wenye kisukari imeongezeka kutoka milioni 108 mwaka 1980 na kufikia watu milioni 422 mwaka 2014 hivyo kama hakutakuwa na juhudi za kupambana na ugonjwa huo ifikapo mwaka 2035, kutakuwa na wagonjwa milioni 592 duniani.  <topic>: kitaifa 